மனித வள மேம்பாட்டு அமைச்சகம்
ஜம்மு காஷ்மீர் மாணவர்கள் பரிமாற்ற திட்டம் ‘மைத்ரேயி யாத்ரா’ நிறைவடைந்தது.
புதுடெல்லியில் உள்ள தேசிய பால் பவனில் நடைபெற்ற ஜம்மு காஷ்மீர் மாணவர்கள் பரிமாற்ற திட்டம் ‘மைத்ரேயி யாத்ரா’ இன்று நிறைவடைந்தது. இந்த மாணவர்கள் பரிமாற்ற திட்டம், மத்திய மனித வள மேம்பாட்டுத் துறையால் ஏற்பாடு செய்யப்பட்டிருந்தது. நாட்டின் பல்வேறு பகுதிகளைச் சேர்ந்த கலாச்சாரம், மொழி மற்றும் மேம்பாடு பற்றி தெரி்ந்து கொள்ள ஜம்மு காஷ்மீர் இளைஞர்களுக்கு இது நல்லதொரு வாய்ப்பாக இருந்தது. மத்திய மனிதவள மேம்பாட்டுத்துறை அமைச்சர் திரு. பிரகாஷ் ஜவ்டேகர், இந்நிகழ்ச்சியில் தலைமை விருந்தினராக கலந்து கொண்டார். மத்திய மனிதவள மேம்பாட்டுத்துறை இணையமைச்சர் டாக்டர். சத்யபால் சிங் மற்றும் ஜம்மு காஷ்மீர் கல்வித்துறை அமைச்சர் திரு. சையத் அகமது அல்தாப் புகாரி ஆகியோரும் இந்நிகழ்ச்சியில் கலந்து கொண்டனர்.
நிகழ்ச்சியில் திரு. ஜவ்டேகர் பேசுகையில், இந்நிகழ்ச்சியின் நோக்கம், ஜம்மு காஷ்மீர் இளைஞர்களை நாட்டின் பிறபகுதி இளைஞர்களுடன் ஒருங்கிணைப்பது மற்றும் சகோதரத்துவம், நல்லிணக்கத்தை வளர்ப்பதுதான் என்றார். மேலும், தீவிர பங்களிப்பு, கற்றல், ஒருவருக்கு ஒருவர் அனுபவங்களை பகிர்ந்துக் கொள்ளுதல் ஆகியவற்றில், இரு மாநில மாணவர்களின் சீரிய முயற்சிகளுக்கு அவர் பாராட்டு தெரிவித்தார். காஷ்மீர் நண்பர்களுக்காக தங்களுடைய அறையை காலி செய்து கொடுத்துவிட்டு, வகுப்பறைகளில் தங்கிய பால் பவன் மாணவர்களுக்கு பாராட்டு தெரிவித்த அவர், ‘அதிதி தேவோ பவ’  என்ற வார்த்தைகளுக்கு அவர்கள் தரும் மரியாதையை விளக்குவதாகவும் இது அமைந்துள்ளது என்றார்.
அமைச்சர் மேலும் கூறுகையில், நாட்டின் வளர்ச்சியில் அனைத்து மாணவர்களுக்கும் சரிசமமான பங்கை அளிக்கும் வகையிலான ஒரு திட்டத்தை மத்திய அரசு தயாரித்து வருகிறது என்றார். மேலும், வரும் கோடை மாதங்களில் டெல்லி பள்ளிகளைச் சேர்ந்த 500 மாணவர்கள் ஜம்மு காஷ்மீருக்கு பயணம் செய்ய ஏற்பாடு செய்யப்படும் என்று உறுதியளித்தார்.
இந்நிகழ்ச்சியில், திரு. சிங் பேசுகையில், அன்பு, அமைதி மற்றும் நல்லிணக்கம் உள்ளிட்டவை தொடர்பான அரசின் முயற்சிகள் கூட இன்னமும் முழுமையடையாத நிலையில், ஜம்மு காஷ்மீர் மாணவர்கள் இச்செய்திகளை பரப்பியதற்காக அவர்களுக்கு நன்றி தெரிவித்துக் கொள்கிறேன். இப்போதைய இளைஞர்கள்தான் நாளைய தலைவர்கள் என்பதால், கல்வி மற்றும் கற்றல் ஆகியவை தற்போதைய சமூகத்தி்ல் மிக முக்கியமானவை என்றார்.
திரு. புகாரி நிகழ்ச்சியில் பேசுகையில், மத்திய மனிதவள மேம்பாட்டுத்துறை அமைச்சகத்தின் நடவடிக்கைகளை பாராட்டினார். நாட்டில் சமூகத்தின் இழைகளை வலுப்படுத்தும் இந்த பரிமாற்ற நிகழ்ச்சியை ஏற்பாடு செய்தற்காக நன்றியை தெரிவித்துக் கொள்வதாகவும் ஜம்மு காஷ்மீரில் இருந்து வந்துள்ள மாணவர்களை, பால் பவன் மாணவர்கள் மனதார கட்டித்தழுவி வரவேற்றனர் என்றார்.
ஜம்மு காஷ்மீரைச் சேர்ந்த 9 முதல் 12ம் வகுப்பு வரை படிக்கும் 500 மாணவர்கள், 50 மேற்பார்வையாளர்களின் கீழ், 2018 ஜனவரி 18ம் தேதி டெல்லிக்கு வந்தனர். இதில் 300 மாணவர்கள் தேசிய பால் பவனிலும், தலா 100 மாணவர்கள் இரண்டு கேந்திர வித்யாலயாக்களிலும், இரண்டு நவோதயா வித்யாலயாக்களிலும் தங்க வைக்கப்பட்டனர்.
500 மாணவர்களும், டெல்லியின் 10 அரசு பள்ளி மற்றும் ஒரு தனியார் பள்ளி மாணவர்களுடன் ஜோடி சேர்க்கப்பட்டனர். ஜம்மு காஷ்மீர் மாணவர்கள், இந்த ஜோடிகளுடன் 3 நாட்கள் பள்ளிகளில் தங்கினர். மேலும், அவர்கள், தங்கள் வழிகாட்டிகளுடன் 2018 ஜனவரி 20ம் தேதி டெல்லியை சுற்றிப்பார்க்க அழைத்துச் செல்லப்பட்டனர். அவர்கள் டெல்லி விலங்கியல் பூங்கா, ராஜ்காட், செங்கோட்டை மற்றும் பல வரலாற்று, கலாச்சார முக்கியத்துவம் வாய்ந்த பகுதிகளுக்கு அழைத்துச் செல்லப்பட்டனர்.
மாணவர்கள், டெல்லி பல்கலைக்கழகம், டெல்லி ஐஐடி, ரயில் அருங்காட்சியகம், மதர் டெய்ரி ஆலை, மெட்ரோ பயணம், வசந்த் குஞ்ச் பிவிஆரில் சினிமாக் காட்சி, மேஜிக் நிகழ்ச்சி உள்ளிட்டவற்றுக்கு அழைத்து செல்லப்பட்டனர். மேலும், குடியரசு தினவிழா பிரமாண்ட கொண்டாட்டத்தையும் கண்டுக்களித்தனர்.
ஜம்மு காஷ்மீரின் பல்வேறு கலாச்சார பாடல்களை மாணவர்கள் பாடிக் காட்டினர். நிறைவு நாள் நிகழ்ச்சியில் மைத்ரேயி யாத்ராவின் சில அம்சங்கள் எடுத்து கூறப்பட்டன.
(Visitor Counter : 163